钦定古今图书集成/历象汇编/庶征典/第013卷 > 《集瑞图序》秦观
## 钦定古今图书集成/历象汇编/庶征典/第013卷 > 《集瑞图序》秦观

熙宁九年，燕国邵舜文与诸弟持其先君之丧于宜
兴，数月，有双瓜生于后圃，后二年，又生紫芝三，双桃、
双莲各一，凡六物。于是乡之耆老闻而叹曰：“邵氏其
兴乎？何其瑞之多也。”舜文因集六物者而图之，号《集
瑞图》云。余谓万物皆天地之委和，而瑞物者又至和
之所委也。至和之气磅礡氤氲而不已，则必发见于
“天地之间。其精者，盖已为盛德，为尊行，为豪杰之材；
其浮沈而下上者，则又为景星庆云、甘露、时雨、醴泉、
芝草、连理之木、同颖之禾。而栖翔游息乎其中者，则
又为凤凰、麒麟、神马、灵龟之属。灿乎光景色象之异
也，蔼乎华实臭味之殊也，卓乎形声文章之无与及
也，于是指以为瑞焉。”繇是言之，世之“所谓瑞者，乃盛
德尊行魁奇之才，所钟和气之馀者耳。”邵氏之祖考，
既以潜德隐行见推乡闾，至舜文彦瞻端仁，又以文
学取科第，弟兄相继，有闻于时，而诸子森然皆列于
英俊之域，则是至和之气锺于其家久矣，宜其馀者
发为草木之瑞也。昔杨宝得王母使者玉环四枚，而
宝生震，震生秉，秉生赐，赐生彪，凡四世为三公。以往
推今即邵氏。六物之瑞，岂徒生而已夫盖有应之者
矣。